
Prezentul raport oferă o imagine de ansamblu a principalelor activități de cercetare și inovare (C&I) ale UE și a monitorizării programului Orizont Europa și a Programului pentru cercetare și formare al Euratom în 2025.
Raportul a fost elaborat în conformitate cu articolul 190 din Tratatul privind funcționarea Uniunii Europene (TFUE) și cu articolul 7 din Tratatul Euratom, coroborate cu articolul 50 din Regulamentul (UE) 2021/695 al Parlamentului European și al Consiliului de instituire a programului-cadru pentru cercetare și inovare Orizont Europa și cu articolul 12 din Regulamentul (Euratom) 2021/765 al Consiliului de instituire a Programului pentru cercetare și formare al Comunității Europene a Energiei Atomice.

Contextul politic și evoluția politicilor
În 2025, cercetarea și inovarea au constituit parte integrantă din promovarea principalelor inițiative ale UE, subliniind rolul lor vital în consolidarea competitivității. Următoarea secțiune analizează impactul transformator al acestor evoluții în toate sectoarele, afirmând angajamentul UE de a promova o economie axată pe inovare.
Prosperitatea durabilă, piața unică și competitivitatea Europei
Inițiativa „Alegeți Europa” a fost lansată în luna mai și urmărește să transforme Europa în cea mai atractivă destinație pentru cercetători. Între timp, Strategia UE privind start-upurile și întreprinderile în fază de extindere își propune să facă din UE principalul centru pentru start-upurile și întreprinderile în fază de extindere bazate pe tehnologie. Comisia a adoptat, de asemenea, Strategia europeană privind infrastructurile de cercetare și tehnologie pentru a promova o infrastructură de talie mondială, accesibilă și aliniată la industrie. 
Semestrul european 2025 s-a axat pe prioritățile Busolei pentru competitivitate, inclusiv pe eliminarea decalajului în materie de inovare. Reflectând această prioritate, 26 de state membre au primit o recomandare specifică fiecărei țări privind C&I.
La nivel sectorial, Comisia a colaborat cu asociațiile partenere corespunzătoare din domeniul transportului rutier și al bateriilor prin intermediul unui memorandum de înțelegere și al rezultatelor sale preconizate, pentru a pune în aplicare activitățile de C&I din noul plan de acțiune industrială pentru sectorul european al autovehiculelor. C&I au contribuit, de asemenea, la noua propunere de act legislativ al UE privind spațiul, cu scopul de a stimula inovarea și un mediu de afaceri stabil. În paralel, Comisia a publicat o comunicare care prezintă o viziune pentru economia spațială europeană. Comisia a adoptat Viziunea pentru agricultură și sectorul alimentar – evidențiind C&I drept catalizatori pentru un sistem agroalimentar atractiv, competitiv și echitabil. Planul de acțiune pentru industria chimică consolidează competitivitatea, durabilitatea și reziliența industriei prin stimularea inovării. Comisia a adoptat o nouă strategie a UE în domeniul bioeconomiei și un act legislativ european privind biotehnologia, cu aspecte legate de tehnologiile verzi și de competitivitatea în domeniul alimentar și al sănătății. 
În plus, Comisia a adoptat strategia în domeniul științelor vieții, poziționând UE ca centru mondial pentru inovare în domeniul sănătății, al biotehnologiei, al sistemelor alimentare și al producției verzi până în 2030.
C&I au contribuit, de asemenea, la sprijinirea de către Noul Bauhaus european (NBE) a proiectelor de transformare a mediului construit din cartiere.  Comunicarea privind Noul Bauhaus european și propunerea de recomandare a Consiliului privind NBE recunosc contribuția proiectelor NBE la C&I. 
Autonomie strategică, apărare și securitate
Asemenea competitivității, securitatea și reziliența sunt imperative în materie de politică strâns legate de inovare. Următoarele strategii de politică, prezentate de Comisie în 2025, identifică cercetarea, inovarea și tehnologia cu dublă utilizare ca fiind aspecte-cheie:
· Strategia europeană privind o Uniune a pregătirii
· ProtectEU – o strategie europeană de securitate internă 
· Cartea albă privind pregătirea pentru apărare a UE 2030, urmată de Foaia de parcurs privind pregătirea pentru apărare 2030
· Foaia de parcurs pentru transformarea industriei apărării a UE 
Acestea evidențiază importanța valorificării ecosistemului civil mai larg de cercetare și inovare în domeniul tehnologiei profunde din Europa pentru pregătirea pentru apărare.
Prin mini-omnibus în domeniul apărării, colegiuitorii au convenit provizoriu să extindă domeniul de aplicare al platformei Tehnologii strategice pentru Europa (STEP) pentru a include tehnologiile de apărare și pentru a permite instrumentului Accelerator al CEI să sprijine inovarea cu dublă utilizare și inovarea în domeniul apărării. Evaluarea la jumătatea perioadei a politicii de coeziune din 2025 a consolidat sprijinul pentru investițiile STEP și a creat noi oportunități de integrare a priorităților emergente în materie de C&I în programele de coeziune. 
Tranziția verde
Comisia a promovat tranziția verde a UE prin inițiative industriale, de mediu și de cercetare coordonate pentru a transforma decarbonizarea într-un motor al competitivității. În februarie, Comisia a lansat Pactul pentru o industrie curată, care stabilește acțiuni pentru industriile mari consumatoare de energie, tehnologiile curate și circularitate. În paralel, Fondul de cercetare pentru cărbune și oțel a fost reformat pentru a simplifica și a accelera investițiile în C&I care sprijină decarbonizarea sectoarelor cărbunelui și oțelului.
Biodiversitatea, apa, oceanele și poluarea au făcut obiectul unor abordări integrate, bazate pe inovare. Un exemplu în materie de biodiversitate a fost noua Directivă privind monitorizarea solului, care sprijină obiectivul de a avea soluri sănătoase până în 2050. Strategia europeană pentru reziliența în domeniul apei promovează securitatea apei prin refacerea ciclului apei, printr-o economie inteligentă în domeniul apei și prin asigurarea apei curate și la prețuri accesibile pentru toți. Pactul european privind oceanul planetar acordă prioritate cercetării, competențelor și inovării privind oceanul planetar. 
Politicile privind clima și energia s-au bazat în continuare în mare măsură pe știință și inovare. Noile inițiative din 2025 au inclus publicarea unei agende strategice de C&I privind sănătatea și schimbările climatice. În domeniul energiei, Planul de acțiune pentru energie la prețuri accesibile, Raportul pentru 2025 privind progresele în materie de competitivitate a tehnologiilor energetice curate, Comunicarea privind tehnologiile inovatoare în domeniul energiei din surse regenerabile și pachetul privind rețeaua europeană au consolidat rolul inovării în accelerarea implementării energiei curate într-un mod eficient din punctul de vedere al costurilor.
IA și tranziția digitală
În octombrie, Comisia a adoptat strategia pentru IA în știință. Un proiect emblematic este crearea institutului virtual „Resurse pentru știința IA în Europa” (RAISE), care va reuni și va alinia talentele și excelența științifică europeană, resursele de calcul, datele științifice și finanțarea cercetării. 
Următoarele evoluții în domeniul tehnologiei digitale au ghidat, de asemenea, activitatea de C&I. 
· În ceea ce privește IA, trecând de la reglementare la punere în aplicare, Comisia a adoptat Planul de acțiune privind continentul IA și Strategia privind aplicarea IA. În urma anunțului privind InvestAI, UE a extins rețeaua de fabrici de IA, consolidându-și obiectivul privind „continentul IA” și deschizând calea pentru viitoarele gigafabrici de IA. 
· În ceea ce privește tehnologia cuantică, Comisia a pus în aplicare Strategia pentru Europa cuantică, având scopul de a poziționa Europa ca lider mondial în domeniu până în 2030. 
· Cloudul destinat patrimoniului cultural a fost extins și implică în prezent 187 de organizații partenere care acoperă toate statele membre și țările asociate la programul Orizont Europa.
· Prototipul platformei europene Digital Twin Ocean a fost prezentat de președinta von der Leyen în cadrul Conferinței Organizației Națiunilor Unite privind oceanele din iunie.
· A fost adoptată strategia digitală internațională, cu scopul de a stimula competitivitatea tehnologică și capacitatea de inovare a UE, în colaborare cu partenerii și aliații.
Parteneriatul cu statele membre
În ceea ce privește măsurile de C&I din cadrul Mecanismului de redresare și reziliență (MRR), au fost atinse 351 de jaloane și ținte legate de C&I. Modelul MRR se dovedește eficace în stimularea investițiilor în C&I și a reformelor transformatoare în întreaga UE, potrivit unui studiu specific privind C&I în cadrul MRR. În ceea ce privește sinergiile cu politica de coeziune, în Malta și Lituania sunt puse în aplicare transferuri bugetare din Fondul european de dezvoltare regională către programul Orizont Europa.  
Discuțiile bilaterale dintre Comisie și statele membre au fost aprofundate pe tot parcursul anului prin dialoguri consolidate cu Danemarca, Bulgaria, Portugalia, Finlanda și Spania. În plus, mecanismul de sprijin al politicilor a continuat să ajute statele membre și țările asociate să își reformeze sistemele de C&I. Activitățile specifice fiecărei țări pentru Bulgaria, Cehia, Finlanda și Ucraina au fost încheiate. Au avut loc exerciții de învățare reciprocă pe teme precum carierele în cercetare, politicile naționale pentru IA în știință, reducerea decalajului dintre știință și politică și implicarea publicului în C&I, fiind implicat un număr mare de țări. În plus, a fost publicat raportul trienal „She Figures” pentru a sprijini statele membre și părțile interesate în îmbunătățirea egalității de gen în cadrul Spațiului european de cercetare.
A fost lansată noua Busolă pentru politica în domeniul științei, tehnologiei și inovării a Comisiei Europene și a OCDE, care cumulează datele privind inițiativele și tendințele în materie de politică în domeniul C&I într-o platformă unică. 
O Europă globală 
UE a continuat să sprijine redresarea Ucrainei prin lansarea Coaliției internaționale pentru știință, cercetare și inovare în Ucraina, împreună cu Ucraina, Italia și UNESCO.
De asemenea, au fost consolidate parteneriatele cu Africa și Mediterana, în special prin negocieri pentru un acord UE-Nigeria în domeniul științei și tehnologiei și prin reînnoirea acordurilor PRIMA cu Iordania, Liban și Maroc. Cooperarea strategică cu parteneri-cheie de la nivel mondial a fost aprofundată, inclusiv prin intermediul Consiliului UE-India pentru comerț și tehnologie. Cooperarea cu America Latină și cu regiunea Caraibe a luat avânt odată cu prima reuniune ministerială UE-CELAC privind C&I.
Deși anul a început cu reînnoirea cu succes a Acordului UE-SUA privind știința și tehnologia, schimbările ulterioare de politică ale SUA au afectat domenii-cheie, cum ar fi acțiunile climatice. În acest context, UE a menținut un dialog deschis și a consolidat inițiativele multilaterale, în special în ceea ce privește observarea climei și a oceanelor. 
Acest angajament față de multilateralism s-a reflectat în adoptarea pachetului G20 de la Tshwane, care promovează inovarea deschisă, precum și în rolul consolidat al UE în diplomația științifică mondială. În plus, Comisia a coprezidat Forumul mondial din 2025 al Grupului pentru observarea Pământului și a prezidat Alianța pentru cercetarea Oceanului Atlantic. Comisia a organizat forumul Alianței în septembrie, în cadrul căruia au fost lansate Rețeaua atlantică a siturilor cu balize de reziliență costieră și programul „Blue Intergenerational”. În cadrul Misiunii inovare, UE a accelerat tranziția către o energie curată, identificând 101 proiecte privind văile de hidrogen în 38 de țări.
Orizont Europa joacă un rol esențial în sprijinirea domeniilor prioritare ale strategiei „Global Gateway”.
Acțiunile directe nenucleare puse în aplicare de Centrul Comun de Cercetare (JRC) al Comisiei
JRC a produs 824 de publicații evaluate inter pares și 917 rezultate științifice în sprijinul politicilor și tehnice. Printre aspectele importante se numără următoarele:
· un raport prospectiv privind IA generativă, care oferă o analiză prospectivă a potențialului său transformator în UE, inclusiv a impactului socioeconomic asupra asistenței medicale, educației, ocupării forței de muncă, dar și asupra altor domenii; 
· lansarea unui nou laborator JRC pentru securitatea frontierelor, o rețea de laboratoare care colaborează îndeaproape cu agențiile UE de aplicare a legii;
· o nouă ediție a Atlasului migrației, care oferă o imagine de ansamblu armonizată a migrației la nivel mondial; 
· un raport științific în sprijinul politicilor privind valorificarea potențialului tranziției către economia circulară în industriile mari consumatoare de energie;
· lansarea platformei „Transport Poverty Hub”, care permite intervenții și monitorizarea progreselor în direcția unor sisteme de transport ale UE mai favorabile incluziunii.
· două noi atlase privind particulele fine în suspensie (PM2,5) – care acoperă pentru prima dată orașele din țările implicate în procesul de aderare.

Punerea în aplicare și monitorizarea programelor Orizont Europa și Euratom
Orizont Europa în 2025 – aspecte importante și caracteristici noi
Anul 2025 a fost caracterizat de evoluții majore în materie de programare pentru ultimii trei ani ai programului Orizont Europa 2021-2027. Programul de lucru „principal” al Orizont Europa pentru anul 2025 a fost adoptat în luna mai, fiind urmat de programul de lucru „principal” pentru perioada 2026-2027 în luna decembrie. Ambele programe de lucru au pus un accent puternic pe simplificare, iar cel din urmă a introdus, de asemenea, utilizarea cererilor de propuneri orizontale în domenii strategice.
Asocierea țărilor terțe la Orizont Europa 
Numărul țărilor asociate a ajuns la 22. În cursul anului au fost semnate mai multe acorduri de asociere: Elveția și Egiptul s-au alăturat întregului program Orizont Europa, în timp ce Republica Coreea s-a alăturat pilonului II al programului. Contribuția operațională combinată din partea țărilor asociate în 2025 a fost de 3,3 miliarde EUR, înregistrându-se peste 15 500 de participări de la începutul acestui program-cadru.  
Simplificarea programului Orizont Europa
Anul 2025 a marcat un punct de cotitură pentru simplificarea mediului UE de sprijinire a C&I. 
Orizont Europa a realizat următoarele reforme practice care au redus administrarea și au accelerat rezultatele în materie de inovare.
· Finanțarea în sume forfetare a fost pusă în aplicare treptat, reducând necesitatea de a raporta costurile efective și facilitând participarea, în special pentru IMM-uri și nou-veniți. Principalele obiective sunt reducerea complexității administrative pentru beneficiari și reducerea erorilor financiare. 
· Programele de lucru au propus mai puține teme, cu descrieri mai scurte, și un text prescurtat al programului de lucru. De asemenea, au introdus mai multe teme deschise, menținând în același timp direcția strategică.
· Cerințele propunerii au fost raționalizate, fiind necesare mai puține informații prealabile cu privire la mai multe aspecte legate de politică, ceea ce a dus la un formular de propunere mai scurt.
· Evaluarea în două etape a fost utilizată pentru 29 de teme, permițând solicitanților să depună mai întâi propuneri mai scurte și să pregătească propuneri complete numai dacă sunt selectați pentru a doua etapă. Multe dintre aceste propuneri scurte sunt evaluate „în orb”, ca o modalitate de a evita riscul potențial de părtinire.
· Transparența a fost îmbunătățită prin punerea la dispoziția publicului a textelor proiectelor de programe de lucru. 
Dialogurile privind punerea în aplicare și verificările situației reale au permis feedback direct din partea start-upurilor, a cercetătorilor și a inovatorilor cu privire la blocajele în ceea ce privește depunerea propunerilor, evaluarea și gestionarea granturilor, contribuind la identificarea priorităților pentru o simplificare suplimentară.
Punerea în aplicare a fost simplificată prin îmbunătățirea instrumentelor digitale. Ușurința de utilizare și funcționalitatea Portalului UE pentru oportunități de finanțare și ofertare au fost îmbunătățite în continuare și a fost introdusă noua aplicație pentru dispozitive mobile „EU funding & me”, în cadrul unui proces bazat pe un sondaj realizat în rândul a 30 000 de solicitanți și beneficiari.
Orizont Europa – date de monitorizare
Oportunități de finanțare
Sursa: Sistemele interne de monitorizare ale Comisiei, 6.1.2026
Cele 787 de cereri de propuneri din cadrul programelor de lucru 2021-2025 au acoperit în total 3 061 de teme de cercetare, cu un buget de 67,9 miliarde EUR. 
Propunerile de proiecte și ratele de succes
Sursa: Sistemele interne de monitorizare ale Comisiei, 5.1.2026
Interesul pentru program a rămas puternic, înregistrându-se 148 884 de propuneri eligibile depuse[footnoteRef:2] în perioada 2021-2025. Calitatea lor generală a rămas stabilă, peste jumătate dintre propunerile eligibile (57 %) atingând pragul minim al punctajului de evaluare.  [2:  Numărul de propuneri eligibile depuse numai în cadrul cererilor de propuneri care sunt închise și evaluate integral.] 

Până în ianuarie 2026, au fost selectate pentru finanțare 21 329 de propuneri, pentru o contribuție totală estimată a UE de 57,4 miliarde EUR. Rata de succes a propunerilor a scăzut la 14 % în comparație cu 15,3 % în ianuarie 2025, dar a rămas mai ridicată decât în cadrul programului Orizont 2020 în ansamblu (11,9 %). 
Aproximativ 70 % din propunerile care au depășit pragul de finanțare nu au fost finanțate. Pentru finanțarea tuturor acestor propuneri prezentate în perioada 2021-2025 ar fi fost necesară o sumă suplimentară estimată la 118,5 miliarde EUR.
Proiecte finanțate
La sfârșitul anului 2025, au fost acordate 52,8 miliarde EUR prin intermediul a 19 456 de granturi. Valoarea medie a granturilor a rămas stabilă, la 2,7 milioane EUR, mai mare decât în cadrul programului Orizont 2020 (2,3 milioane EUR[footnoteRef:3]), cu o medie de șase participanți per proiect.  [3:  Instrumentul pentru IMM-uri nu este inclus.] 

Consiliul European pentru Inovare (CEI) include, de asemenea, un instrument de investiții de capital, Fondul CEI, destinat celor mai inovatoare start-upuri și întreprinderi în fază de extindere. Pe lângă cifrele prezentate în tabelul de mai jos, Fondul CEI a aprobat investiții de capital în valoare de peste 2,3 miliarde EUR pentru beneficiarii programului Orizont Europa, din care au fost plătite până în prezent 931,9 milioane EUR[footnoteRef:4]. [4:  Pentru mai multe informații despre întreprinderile sprijinite de Fondul CEI, a se vedea Raportul privind impactul CEI 2025.] 

	Partea programului
	Propuneri eligibile
	Propuneri acceptate
	Rata de succes a propunerilor (% din cele eligibile)
	Ponderea propunerilor de înaltă calitate (% din cele eligibile)

	Granturi semnate
	Contribuția UE la granturile semnate (în milioane EUR)
	Valoarea medie a granturilor (în milioane EUR) 

	Pilonul 1 – Excelență științifică

	Consiliul European pentru Cercetare (CEC)
	41 431
	5 781
	14 %
	27 %
	5 651
	10 199
	1,8

	Acțiunile Marie Skłodowska-Curie (MSCA)
	56 730
	8 152
	14 %
	82 %
	6 692
	3 893
	0,6

	Infrastructuri de cercetare
	402
	170
	42 %
	86 %
	179
	1 230
	6,9

	Pilonul II – Provocări globale și competitivitate industrială europeană

	Clusterul 1 – Sănătate
	2 753
	640
	23 %
	55 %
	657
	5 269
	8

	Clusterul 2 – Cultură, creativitate și societate favorabilă incluziunii
	2 460
	339
	14 %
	59 %
	350
	1 178
	3,4

	Clusterul 3 – Securitatea civilă pentru societate
	1 533
	183
	12 %
	64 %
	194
	820
	4,2

	Clusterul 4 – Dezvoltare digitală, industrie și spațiu
	6 947
	1287
	19 %
	74 %
	1169
	8 426
	7,2

	Clusterul 5 – Climă, energie și mobilitate (inclusiv Noul Bauhaus European)
	7 093
	1 264
	18 %
	61 %
	1 311
	9 135
	7

	Clusterul 6 – Alimente, bioeconomie, resurse naturale, agricultură și mediu
	4 114
	845
	21 %
	71 %
	839
	4 938
	5,9

	Pilonul III – O Europă inovatoare

	Consiliul European pentru Inovare (CEI)
	20 340
	1 417
	7 %
	33 %
	1 330
	3 532
	2,7

	Ecosistemele de inovare europene
	1 502
	275
	18 %
	58 %
	282
	304
	1,1

	Institutul European de Inovare și Tehnologie (EIT)[footnoteRef:5] [5:  Cifra se referă numai la granturile care inițiază comunitățile de cunoaștere și inovare ale EIT, care sunt apoi însărcinate cu punerea în aplicare a activităților.] 

	40
	36
	90 %
	100 %
	35
	2 115
	60,4

	Extinderea participării și consolidarea Spațiului european de cercetare

	Extinderea participării și răspândirea excelenței
	3 165
	831
	26 %
	77 %
	657
	1 487
	2,3

	Reformarea și consolidarea sistemului european de cercetare și inovare
	374
	109
	29 %
	69 %
	110
	236
	2,1

	Total pentru programul Orizont Europa

	148 884
	21 329
	14 %
	57 %
	19 456
	52 760
	2,7


Tabelul 1 Propuneri și granturi semnate pentru fiecare parte a programului, în perioada 2021-2025 (Sursa: Tablourile de bord ale propunerilor și proiectelor Orizont Europa, date extrase la 5.1.2026)
Abordarea priorităților de politică ale UE
Sursa: Declarația privind performanța programului Orizont Europa
C&I joacă un rol central în accelerarea tranziției verzi. Până în prezent, programul Orizont Europa este pe drumul cel bun în ceea ce privește îndeplinirea obiectivului său de a utiliza 35 % din cheltuielile alocate pentru combaterea schimbărilor climatice, deși vor fi necesare eforturi suplimentare pentru a atinge obiectivul de a aloca 10 % din cheltuieli pentru biodiversitate pentru perioada 2026-2027.
În 2025, au fost alocate aproximativ 58,7 milioane EUR, de asemenea, proiectelor al căror obiectiv principal este îmbunătățirea egalității de gen și 1 848 de milioane EUR proiectelor care vor contribui la egalitatea de gen. 
Solicitanți și beneficiari
Sursa: Sistemele interne de monitorizare ale Comisiei, 5.1.2026
Proiectele semnate în primii cinci ani ai programului implică 31 006 participanți distincți din 175 de țări diferite, inclusiv o participare de 35 %[footnoteRef:6] din IMM-uri. În medie, fiecare participant participă la 3,9 proiecte. [6:  Din participanții unici.] 

Noii participanți la program („nou-veniții”) reprezintă 55 % din totalul participanților, comparativ cu 54 % în urmă cu un an. Rata de participare a nou-veniților (și anume numărul mediu de proiecte la care a aderat fiecare participant) este mai mică decât cea a altor participanți (1,2 față de 5). Nou-veniții provin în principal din sectorul privat, mulți fiind IMM-uri, iar până în prezent au primit 16,7 % din totalul finanțării programului Orizont Europa. 
Cele mai mari proporții de participanți provin de la instituții de învățământ superior (35 %), aceștia primind cea mai mare contribuție financiară (19 miliarde EUR). Entitățile din sectorul privat și organizațiile de cercetare reprezintă 30 % și 22 % din participare și primesc 13,5 miliarde EUR și, respectiv, 14 miliarde EUR. 
Participanții din statele membre reprezintă 80 % din totalul cererilor eligibile depuse, iar 19 % provin din țări vizate de extinderea participării. În ansamblu, statelor membre li s-au acordat 47,3 miliarde EUR sau 89,6 % din fonduri. Statele membre vizate de extinderea participării[footnoteRef:7] au primit 13,1 % din fonduri, o pondere mai mare decât pentru aceleași țări în cadrul programului Orizont 2020.  [7:  Numai state membre (Bulgaria, Cehia, Estonia, Grecia, Croația, Cipru, Letonia, Lituania, Ungaria, Malta, Polonia, Portugalia, România, Slovenia și Slovacia).] 

Metoda de raportare pentru țările asociate la programul Orizont Europa a fost adaptată în tabelul de mai jos pentru a reflecta data la care acordul de asociere a intrat în vigoare. 
	Grupa de țări
	Cererile din cadrul propunerilor eligibile
	% din numărul total de cereri
	Rata de succes a cererilor
	Participarea la granturi semnate
	% numărul total de participări
	Contribuția UE la granturile semnate (în milioane EUR)
	% din contribuția totală a UE la granturile semnate


	State membre (SM)
	518 481
	80 % 
	18 %
	99 895
	83 %
	47 292
	89 %

	  Țări nevizate de extinderea participării
	395 074
	61 % 
	19 % 
	79 093
	66 %
	40 371
	76 %

	  Țări vizate de extinderea participării
	123 407
	19 % 
	16 %
	20 802
	17 %
	6 921
	13 %

	Țări asociate (fără Elveția)
	61 637
	10 % 
	15 %
	8 613
	7 %
	4 470
	8,5 %

	Elveția – țară asociată
	2 690
	0,4 %
	14 %
	75
	0,1 %
	92
	0,2 %

	Elveția – țară terță neasociată
	12 101
	2 %
	21 %
	2 827
	2 %
	126
	0,2 %

	Țări terțe
	49 748
	8 % 
	20 %
	9 062
	7 %
	780
	1 %

	TOTAL
	644 657
	-
	-
	120 472
	-
	52 761
	-


Tabelul 2: Țara de origine a solicitanților și a beneficiarilor 
Căi de impact principale (KIP)
Sursa: Tabloul de bord pentru KIP, date extrase la 5.1.2026
În programul Orizont Europa au fost introduse căi de impact principale (KIP) pentru a urmări impactul programului prin indicatori pe termen scurt, mediu și lung. 
Datele se bazează în principal pe sistemul de raportare periodică al proiectului. 2 664 de proiecte (14 %) erau închise la momentul prezentei analize și 40 % dintre proiecte finalizaseră cel puțin un raport periodic. Întrucât majoritatea indicatorilor pe termen mediu și lung necesită finalizarea unui număr semnificativ de proiecte înainte de a oferi rezultate semnificative, această secțiune se axează numai pe indicatorii pe termen scurt.
Impactul științific
· Până în prezent, proiectele Orizont Europa au raportat 18 478 de publicații evaluate inter pares (KIP 1).
· Orizont Europa implică 126 407 cercetători aflați la începutul carierei (KIP 2), dintre care 44 % sunt femei. 
· 80,8 % din rezultatele cercetării produse de program (publicații, seturi de date, software) au fost puse la dispoziție cu acces deschis prin intermediul beneficiarilor (KIP 3).
Impactul societal
· Peste 99 % din toate rezultatele programului Orizont Europa sunt marcate ca fiind relevante pentru una dintre prioritățile de politică ale UE – fie prioritățile Comisiei pentru perioada 2019-2024, fie obiectivele de dezvoltare durabilă, fie obiectivele de adaptare la schimbările climatice/de atenuare a schimbărilor climatice (KIP 4)[footnoteRef:8].  [8:  JRC și EIT nu sunt incluse în calcul. ] 

· Proiectele misiunii UE au produs 206 publicații evaluate inter pares și 284 de rezultate inovatoare (KIP 5). 
· 41 % din proiecte dispun de mecanisme structurate pentru a implica publicul sau utilizatorii finali în crearea în comun a conținutului C&I (KIP 6).
Impactul economic/tehnologic 
· Proiectele au raportat 7 645 de realizări inovatoare (produse, procese, metode etc.). În plus, beneficiarii au declarat deja 283 de rezultate neconfidențiale privind drepturile de proprietate intelectuală, dintre care 94 de cereri de brevet – un număr care se preconizează că va crește după ce confidențialitatea va fi eliminată din majoritatea cererilor (KIP 7).
· Proiectele finanțate sprijină cel puțin 95 798 de locuri de muncă (angajați cu echivalent normă întreagă) în entitățile juridice participante (KIP 8). 
· Pe lângă investiția inițială din partea UE, participanții la proiecte au realizat coinvestiții directe de cel puțin 12,9 miliarde EUR (KIP 9). 
Accentul pus pe parteneriatele europene
Sursa: Tabloul de bord al proiectelor Orizont Europa, date extrase la 5.1.2026
Până la sfârșitul anului 2025, erau active 54 de parteneriate europene, dintre care două urmau să fie semnate în ianuarie 2026, iar alte patru urmau să fie semnate ulterior. În total, au fost semnate 1 345 de granturi în cadrul tuturor parteneriatelor, implicând 9 568 de participanți unici și reprezentând o contribuție a UE de 12,5 miliarde EUR. 
Începând din 2021, 10 întreprinderi comune active[footnoteRef:9] au semnat 701 granturi în valoare totală de 6,7 miliarde EUR, implicând 5 350 de participanți unici. În plus, 4,3 miliarde EUR din programul Orizont Europa au sprijinit 11 parteneriate programate în comun, cu 635 de granturi acordate unui număr de 4 944 de organizații distincte. În ceea ce privește parteneriatele cofinanțate, au fost semnate 18 acorduri de grant în valoare totală de 1,5 miliarde EUR, implicând 754 de participanți unici.  [9:  Parteneriate instituționalizate în temeiul articolului 187 din TFUE.] 

Accentul pus pe misiunile UE
Sursa: Tablourile de bord ale propunerilor și proiectelor Orizont Europa, date extrase la 5.1.2026
În programul de lucru pentru 2025, au fost lansate nouă cereri de propuneri pentru misiuni. Între 2021 și 2025, cererile de propuneri legate de misiuni au atras 1 515 propuneri eligibile. Au fost semnate 321 de granturi, implicând 3 845 de beneficiari și având o valoare totală de 2,48 miliarde EUR.
Analiză aprofundată: Monitorizarea programului Orizont Europa și alte studii
În 2025 au fost publicate mai multe rapoarte tematice privind punerea în aplicare și performanța programului Orizont Europa:
· un scurt raport de monitorizare care prezintă o imagine de ansamblu a egalității de gen în programele de C&I ale UE;
· un scurt raport de monitorizare care prezintă contribuția programului Orizont Europa la cele cinci misiuni ale UE;
· un studiu care dezvoltă o cuantificare a beneficiilor pentru mediu ale programului Orizont Europa, în special prin economii de energie sau de resurse;
· un studiu de evaluare a impactului macroeconomic al programului Orizont Europa asupra PIB-ului și a ocupării forței de muncă;
· un scurt raport de monitorizare privind utilizarea nivelurilor de maturitate tehnologică în cadrul programului Orizont Europa;
· un studiu care face bilanțul a 20 de ani de cercetare (civilă) în domeniul securității finanțată de UE.
Evaluarea intermediară a programului Orizont Europa
În aprilie, Comisia a publicat evaluarea intermediară a programului Orizont Europa. De asemenea, a fost emisă o comunicare către Parlamentul European și Consiliu, care oferă lecții învățate și propuneri de acțiuni viitoare. Principalele constatări arată impactul puternic al programului Orizont Europa prin inovații concrete și prin excelența sa științifică. Programul amplifică impactul inovării, fiecare euro investit prin intermediul Fondului CEI atrăgând peste trei euro în investiții private. De asemenea, participarea statelor membre vizate de extinderea participării a crescut la 58 %, de la 47 % în cadrul programului Orizont 2020.
Evaluarea impactului și propunere pentru viitorul program Orizont Europa și pentru Fondul european pentru competitivitate
Comisia a publicat, de asemenea, o evaluare a impactului pentru viitorul program Orizont Europa (2028-2034) și un nou Fond european pentru competitivitate. Ulterior, a adoptat propuneri pentru cele două programe interconectate, care vor sprijini întregul parcurs al inovării, de la laborator la piață. În urma adoptării lor de către Comisie în iulie, propunerile sunt în prezent în curs de negociere între colegiuitori. 
Diseminare și exploatare
Comisia a gestionat și a dezvoltat în continuare platforma de prezentare a rezultatelor programului Orizont și serviciul Booster pentru a sprijini beneficiarii programului Orizont Europa în diseminarea și exploatarea rezultatelor lor. Platforma de prezentare a rezultatelor programului Orizont a înregistrat 569 de noi rezultate încărcate și a sprijinit în mod activ 25 de întreprinderi în procesul lor de intrare pe piață, cu finanțare specifică și oportunități de a participa la evenimente destinate investitorilor. Booster a furnizat 764 de servicii pentru 1 602 beneficiari, de la diseminare până la sprijinul pentru intrarea pe piață. 
Comisia a produs mai multe publicații CORDIS, inclusiv 20 de pachete tematice, 10 materiale video „Rezultate pe scurt” și 10 episoade de podcasturi CORDIScovery. 
Punerea în aplicare și monitorizarea Programului Euratom
În urma propunerii Comisiei, Consiliul a adoptat o prelungire a Programului pentru cercetare și formare al Euratom pentru 2026 și 2027, susținută de evaluarea intermediară a programului pentru perioada 2021-2025.
Programul pentru perioada 2021-2025 dispune de un buget total de 1,38 miliarde EUR. El este pus în aplicare prin acțiuni directe și indirecte, reprezentând 38,5 % și, respectiv, 61,5 % din buget. În cadrul componentei de acțiuni indirecte, până la sfârșitul anului 2025 fuseseră semnate 61 de granturi pentru proiecte, inclusiv patru parteneriate cofinanțate. Ele au reunit 578 de participanți unici și au reprezentat contribuții Euratom în valoare de 816 milioane EUR.
În septembrie, Comisia și-a prezentat propunerea pentru următorul program de cercetare și formare al Euratom (2028-2032). 
a) Acțiuni directe în domeniul nuclear implementate de Centrul Comun de Cercetare (JRC)
În 2025, JRC a furnizat 102 articole evaluate inter pares pe teme de cercetare nucleară, 90 de rapoarte tehnice, trei materiale de referință și trei metode validate încorporate în bibliotecile nucleare internaționale, patru sisteme tehnice menite să consolideze garanțiile nucleare și o contribuție la standardele internaționale.
JRC a contribuit la planul de acțiune strategic privind reactoarele modulare mici (SMR), aprobat de Alianța industrială europeană pentru SMR, care urmărește să faciliteze dezvoltarea și implementarea lor în condiții de siguranță până în 2030.
b) Acțiuni indirecte ale Programului Euratom pentru cercetare și formare 
Comisia a lansat inițiative pentru a aborda deficitul de competențe specializate în domeniul nuclear, în special în ceea ce privește securitatea nucleară, tehnologiile inovatoare și protecția radiologică. Proiectul Skills4Nuclear sprijină dezvoltarea unei forțe de muncă calificate pentru tehnologiile nucleare existente și emergente. În paralel, parteneriatul cofinanțat PIANOFORTE, cu 108 parteneri din 26 de țări, a lansat cea de a treia cerere de propuneri deschisă transnațională, selectând șase proiecte noi. Parteneriatul cofinanțat de EURAD 2 a consolidat și mai mult capacitățile europene prin lansarea programului său de mobilitate.

Perspectiva pentru 2026
În 2026, Comisia urmărește să consolideze ecosistemul european de C&I prin intermediul Actului european pentru inovare și al Actului privind Spațiul european de cercetare. Aceste acte vor accelera adoptarea inovațiilor, vor alinia prioritățile UE și cele naționale și vor contribui la atingerea obiectivului de investiții în C&I de 3 % din PIB în întreaga UE. Aceste inițiative vor contribui la introducerea pe piață a ideilor inovatoare în toate sectoarele, reducând fragmentarea, și vor spori libera circulație a cercetătorilor, a cunoștințelor și a tehnologiei.
În 2026 vor fi lansate Fondul „Scale-up Europe”, în valoare de mai multe miliarde de euro, pentru a sprijini cele mai promițătoare întreprinderi tehnologice strategice din Europa, și Actul legislativ privind materialele avansate, care urmărește să accelereze inovarea și extinderea materialelor avansate. De asemenea, vor fi lansate noi inițiative de C&I în domenii precum IA, bateriile, accesul la date, sănătatea, clima, agricultura, dezvoltarea rurală, biodiversitatea, oceanele și reziliența în domeniul apei, printre altele.

